Polisiebeampte tydens rooftog doodgeskietArgieffoto Foto: SAPD, Facebook ŉ 36-jarige polisiebeampte is Dinsdag in die vroeë oggendure tydens ŉ rooftog by ŉ winkel in KwaZulu-Natal doodgeskiet en nog ŉ beampte is gewond. Lt.kol. Thulani Zwane, provinsiale polisiewoordvoerder, het gesê die voorval het in die sakegebied van Ixopo plaasgevind. “Die beamptes was op patrollie toe hulle op ŉ rooftog by ŉ supermark reageer het,” het Zwane gesê. “ŉ Onbekende aantal verdagtes het op die slagoffer en sy 28-jarige kollega losgebrand toe hulle by die toneel opdaag.” Die 36-jarige beampte, ŉ konstabel verbonde aan die Ixopo-polisiestasie, is in die nek getref en is op die toneel dood. Die 28-jarige beampte het wonde aan sy arm, maag en bors opgedoen. Die verdagtes het met ŉ onbekende hoeveelheid geld in ŉ voertuig van die toneel gevlug. Die gewonde beampte is in ŉ kritieke toestand na ŉ hospitaal geneem. Die Ixopo-polisie ondersoek ŉ saak van moord, poging tot moord en roof. Niemand is nog in hegtenis geneem nie.